Būgnas
Būgnas – mušamasis muzikos instrumentas priklausantis membranofonų tipui. Būgnai laikomi netoniniais muzikos instrumentais, nors tam tikros jų atmainos turi pakankamai stipriai išreikštą pagrindinį toną. Būgnai yra vieni seniausių muzikos instrumentų, ir per šimtus metų jų konstrukcija palyginus nedaug tepasikeitė. Būgno viršus – įtempta membrana, kurią mušant lazdelėmis arba rankomis išgaunamas garsas. Būgnai naudojami pačiose įvairiausiose muzikos rūšyse. Būgnais grojama rankomis arba lazdelėmis. Senovėje būgnai turėjo simbolinę reikšmę, jais būdavo grojama religinių apeigų metu. Taip pat jie būdavo naudojami kaip komunikacijos įrankiai informacijai perduoti.